อีกแล้ว! โผล่บิ๊กล็อตปริศนาหุ้น BIGC มูลค่า 1.34 พันล้าน
BIGC มีบิ๊กล็อตวันนี้ (8 ก.พ.) จำนวน 3 รายการ 5,400,000 หุ้น มูลค่ารวม 1.34 พันลบ. ราคาเฉลี่ย 248.5 บ./หุ้น ซึ่งเป็นราคาต่ำกว่ากระดาน โดยราคาหุ้น BIGC ปิดตลาดวันนี้อยู่ที่ 249 บ. บวก 22 บ. หรือ 9.69% สูงสุดที่ 251 บ. ต่ำสุดที่ 247 บ. มูลค่าซื้อขายที่ 2.65 พันลบ.
8 ก.พ. 2559

ผู้สื่อข่าวรายงานว่า วันนี้ (8 ก.พ.) มีรายการสรุปซื้อขายกระดานรายใหญ่ (Big lot) ของหุ้นบริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC จำนวน 3 รายการ ปริมาณ 5,400,000 หุ้น มูลค่ารวม 1,341,900 ล้านบาท ราคาเฉลี่ย 248.5 บาทต่อหุ้น ซึ่งเป็นราคาต่ำกว่ากระดาน
โดยราคาหุ้น BIGC ปิดตลาดวันนี้อยู่ที่ 249 บาท บวก 22 บาท หรือ 9.69% สูงสุดที่ 251 บาท ต่ำสุดที่ 247 บาท มูลค่าซื้อขายที่ 2.65 พันล้านบาท
อนึ่งเช้านี้ BIGC ระบุว่า กรุ๊ปคาสิโน ซึ่งเป็นบริษัทค้าปลีกของฝรั่งเศส ตกลงขายหุ้นของ BIGC ให้กับ นายเจริญ สิริวัฒนภักดี ประธานกรรมการบริหาร กลุ่มทีซีซี กรุ๊ป ด้วยมูลค่าราว 1.24 แสนล้านบาท (3.46 พันล้านดอลลาร์สหรัฐ คำนวณตามอัตรา 1 ดอลลาร์ เท่ากับ 36 บาท) ทั้งนี้ บริษัทกรุ๊ปคาสิโนขายหุ้นดังกล่าวเพื่อเป็นการตัดลดหนี้ของบริษัท ขณะที่นายเจริญ สิริวัฒนภักดี จะซื้อหุ้นกลุ่มคาซิโนที่ถืออยู่ 58.6% ในราคาหุ้นละ 252.88 บาท (หรือ 7.10 ดอลลาร์สหรัฐฯ)